Junaliikenne keskeytyy perjantaina koko maassa aamukuuden ja kello 18 välillä.

– Junaliikenne seisahtuu käytännössä katsoen kokonaan, sanoo Veturimiesten liiton puheenjohtaja Risto Elonen.

Aamulla ennen kello 6:ta matkaan lähteneet junat ajavat määränpäähänsä normaalisti. Junaliikenne alkaa vähitellen palautua normaaliksi kello 18 jälkeen illalla.

Liitto päätti asiasta hallituksen kokouksessaan yksimielisesti sunnuntaina iltapäivällä.

Junaliikenteen pysäyttäminen on osa palkansaajajärjestöjen perjantaista mielenilmausta, jolla ay-liike vastustaa hallituksen yksipuolisia päätöksiä heikentää palkansaajien työehtoja.

– Pääministeri Sipilän hyökkäys työmarkkinajärjestöjen vapaata sopimusoikeutta kohtaan on todella poikkeuksellista ja pakottavan lainsäädännön rakentaminen työmarkkinakenttään on jotain sellaista, jota on mahdotonta käsittää, Elonen arvosteli.

Veturinkuljettajista kuuluu Veturimiesten liittoon lähes kaikki eli yli 99 prosenttia.

Muun muassa linja-auto- ja kuorma-autokuljettajia edustava Auto- ja Kuljetusalan Työntekijäliitto (AKT) kertoi perjantaina pysäyttävänsä liikenteen ja työt satamissa ensi perjantain suurmielenosoituksen ajaksi. AKT:n ilmoituksen yksityiskohdat ovat kuitenkin yhä auki, ja niistä kerrotaan lisää maanantaina.